# תקציר

הרפואה בספרות חז"ל נסקרה ונחקרה לא מעט מאז מפעלו המונומנטלי של יצחק פרויס "הרפואה במקרא ובתלמוד", הן בהשוואה לתרבויות עתיקות אחרות והן אל מול המדע בן זמננו. אולם החוקרים נגשו לרוב אל התלמוד, ולעתים אל כלל ספרות חז"ל, במבט סינכרוני שאינו מודע לביקורת התלמוד, ומיינו את החומר על-פי נושאים רפואיים, במקרים רבים מתוך מגמה אפולוגטית שבקשה להציג "רפואה תלמודית" שיטתית וכוללת, ואף מתקדמת במונחי זמנה.

עבודה זו בוחנת את **הרפואה בתלמוד הבבלי במבט דיאכרוני**, דהיינו בהתחשב בהשתייכותו של החומר הרפואי בתלמוד לתקופות שונות, ותוך ניסיון לאתר מגמות עיקריות ותפיסות בולטות המאפיינות כל תקופה לכשעצמה. בתלמוד הבבלי משתקפות שלוש תקופות רפואיות שונות הנבדלות זו מזו, בתוכן, בסגנון, ובמקור ההשראה התרבותי. מבט דיאכרוני על כלל תקופות התלמוד מאפשר לראות מגמות, תמורות, השפעות, מעברים, ואפילו מהפכות בגישות הרפואיות במסגרת התלמוד עצמו.

הפרק הראשון עוסק בתקופה הראשונה של הרפואה בתלמוד הבבלי. הסצנה הרפואית המאפיינת את התקופה הראשונה של הרפואה בתלמוד, תקופת ראשוני האמוראים, תחילתה למעשה בשלהי תקופת התנאים. ההוראות הרפואיות משמם של דוברים בני תקופה זו – אחרוני התנאים עד דור שלישי לאמוראים (המאה השנייה – המאה השלישית, לערך) – מופיעות כברייתות וכמימרות, לרוב בעברית, וכהתוויות רפואיות תמציתיות ופשוטות.

ההוראות מן התקופה הראשונה מגלות זיקה לז'אנר ייחודי של הרפואה היוונית, 'הנהגת הבריאות', ז'אנר רפואי העוסק בעיקר במניעת המחלה על ידי תזונה ופעילות גופנית, ללא שימוש בתרופות. אימוצה של סוגה יוונית זו על-ידי חז"ל נעשה תוך התאמה ועיבוד – מהנחיות הפונות אל האליטה להנחיות הפונות אל כלל האוכלוסיה. הופעתו של ז'אנר יווני בתלמוד הבבלי אינה תופעה רווחת, ובעבודה הצעתי שני נתיבי פעפוע אפשריים – השפעה ארץ ישראלית, והשפעה פנים איראנית. התבססותו של הז'אנר היווני בתרבות הרפואה של אמוראי בבל מודגמת בעבודה באמצעות סוגיה העוסקת בהקזת דם בשבת קכט, סוגיה המושתתת על מימרות של חכמים בבליים הדנים בביצועה של פרוצדורה רפואית יוונית מובהקת.

הפרק השני עוסק בתקופה השנייה של הרפואה בתלמוד הבבלי, ימי האמוראים המאוחרים (דור רביעי עד דור שביעי, המאה הרביעית – המאה החמישית, לערך). בתקופה השנייה ניכר שינוי מגמה משמעותי; הוראות מז'אנר 'הנהגת הבריאות' נעדרות ממנה כמעט לחלוטין, ואת מקומן תופסות בתקופה זו הוראות רפואיות אשר לשונן ארמית-בבלית, הן כתובות באריכות ובפירוט, ומכילות מרשמים מורכבים המשלבים לעיתים אף מאגיה רפואית. הדובר הראשי והכמעט בלעדי של ההוראות הרפואיות בתקופה זו הוא אביי. הצעתי כי ההוראות הרפואיות המצויות ברובד ה'סתמא' שייכות לתקופה זו (והינן 'סתמא מוקדם', ומקבילות בזמנן לאמוראי בבל מדורות 4 – 5).

ההוראות מן התקופה השנייה מגלות זיקה בתוכנן ובסגנונן לרפואה הבבלית העתיקה. כדוגמא לזיקה הצגתי השוואה בין שתי רשימות מרשמים העוסקות בקדחת, האחת ממסכת שבת סו, ב – סז, א, והשנייה מלוח היתדות BM 42272. ובתוך כך הצעתי הבנה חדשה של המושג התלמודי "חללא דבי צוורא". בסיום הפרק עמדתי על תפקידו של אביי כמחולל המהפכה של החדרת הרפואה הבבלית לתוככי התלמוד הבבלי.

הפרק השלישי עוסק בתקופה הרפואית השלישית, המקבילה לתקופת עריכת התלמוד (מאות 6 – 7, לערך). בתקופה זו חדלות ההוראות ועיקר העיסוק הרפואי ניבט מן הפרשנות והעריכה. החכמים האנונימיים (סתם התלמוד) מרבים לדון בעניינים רפואיים. בפרשנותם הם קובעים מונחים אופייניים, ומפתחים מבנים של דיון רפואי עד לכדי יצירת סוגיות שאפשר לראות בהן כעין פרוטוקול רפואי. מאפיין נוסף של תקופה זו הוא הסינתזה. אם בתקופות הקודמות ניתן היה להצביע על גישה תרבותית-רפואית שלטת, הרי שבתקופה זו, עת בא העורך להרכיב את הסוגיה, הוא השתמש בכל המידע הרפואי שעמד לרשותו בכדי לבנות 'פרוטוקול רפואי'. גישות מנוגדות בדמות רפואה יוונית ורפואה בבלית דרות בסוגיה בכפיפה אחת. כך למשל בסוגיית 'בעלי ראתן' בכתובות עז, ב, וכך בסוגיה הרפואית על 'קורדייקוס' בגיטין סז, ב – ע, ב.

מגמות אלו של עריכה וסינתזה הינן מגמות בולטות בתקופה זו גם בעולם הרפואי הסובב. בחיבורים בני התקופה – הן האנציקלופדיות הביזנטיות והן החיבורים 'ספר הרפואות לאסף' ו'ספר הרפואות הסורי' (שני האחרונים, רבו הדעות בדבר זמנם ומקומם, והקדשתי דיון להבהרת הצעתי לשייכם לתקופה הססאנית) – ניכרת עבודת איסוף ועריכה, כמו גם סינתזה בין תרבויות רפואה שונות. בסיומו של הפרק התחקיתי אחר כמה הגורמים לתופעת הסינתזה. בפרט עמדתי על תפקידה החשוב של הסצנה הרפואית הקוסמופוליטית בחצרו של ח'וסרו I, זו המסנתזת במכוון חומר מסופוטמי מקומי עם חומר יווני ממערב והודי ממזרח. הצעתי כי גישה זו נעדרת מן האנציקלופדיות הביזנטיות ולעומת זאת היא זו שעומדת בבסיסם של החיבורים הרפואיים מן המרחב הססאני – ספר הרפואות לאסף, ספר הרפואות הסורי ועריכת החומר הרפואי בתלמוד הבבלי.

המבט הדיאכרוני, המוצע בעבודה זו ביחס לרפואה בתלמוד הבבלי, תורם גם לנושאים כלליים של מחקר התלמוד. תובנות העבודה עשויות להשליך על חקר עריכת התלמוד ושכבותיו, מקורות ההשפעה וההשראה של השכבות השונות, ותרומתו הייחודית של אביי לאופיו של התלמוד הבבלי. שלוש התקופות הרפואיות המתוארות בעבודה זו מקבילות לשלושת הרבדים המקובלים במחקר התלמוד – אמוראים ראשונים, אמוראים מאוחרים ורובד סתם התלמוד. הקבלה זו מאששת מכיוון נוסף את קונספציית החלוקה לשלושה רבדים. ובנוסף, הקבלה זו טומנת בחובה אפשרות להתבוננות על מקורות ההשפעה וההשראה בכל רובד של התלמוד – האם מקורות ההשראה וההשפעה התרבותיים שהצבעתי עליהם בתחום הרפואי רלוונטיים לתחומים אחרים בתלמוד?

עבודה זו מעשירה גם את הדיון המתקיים במחקר התלמוד בדבר הדומיננטיות והייחודיות של אביי (ורבא). בעבודה זו מתבלטת דמותו של אביי תוך דגש על ייחודיות מקורותיו, גישתו התרבותית ודרכי פעולתו. היבטים אלו, אפשר שבאו לידי ביטוי במפעלו של אביי גם מעבר לתחום הרפואי.

עבודה זו עשויה לתרום גם לחקר תולדות הרפואה באימפריה הססאנית. האימפריה הססאנית ענייה בעדויות טקסטואליות בנוגע לתרבות הרפואה ששררה בה. העבודה מציגה מאות הוראות רפואיות שהן למעשה טקסטים רפואיים השייכים במובהק לזמן ולמרחב של האימפריה הססאנית. בנוסף, התיאור של תרבויות הרפואה הנוכחות בתלמוד, ובמיוחד תיאורה של הגישה הסינתטית בתלמוד המשקפת את הסצנה שהתחוללה בסוף ימיה של האימפריה הססאנית, מצטרפים למאמץ המחקרי המבקש לייצר תמונה של הרפואה באימפריה. תיאורים אלו תורמים את ההקשר היהודי בפסיפס הרפואי-התרבותי-הדתי של האימפריה הססאנית.